
Dewiswch ymyrraeth sydd yn cefnogi dysgu a datblygiad disgybl/grŵp o ddisgyblion.  Adfyfyriwch yn feirniadol ar ei botensial i sicrhau cynnydd disgyblion a’r heriau posib all ymddangos.















Bydd y traethawd hwn yn canolbwyntio ar ddatblygiad emosiynol a chymdeithasol merch saith oed o'r enw Nancy. Yn gyntaf, bydd disgrifiad o Nancy yn cael eu trafod o arsylwadau ei hathrawes Mrs Thomas. Mae Nancy yn ddisgybl tawel, cwrtais a chreadigol. Mae hi yn ei thymor cyntaf ym mlwyddyn 3 ac mae ganddi rieni cefnogol. Mae'n ymddangos ei bod hi'n cael trafferth perthnasu ag eraill ac nid oes ganddi berthnasau agos â disgyblion eraill. Dim ond ddau ddisgybl arall yn y dosbarth mae Nancy yn siarad â sef, Rachel a Sali. Mae'r enwau i gyd a'r manylion y disgyblion a'r athrawon a drafodir yn y traethawd hwn yn ffug. Mae'n bwysig dilyn canllawiau BERA ar gyfer cadw'r holl wybodaeth am gyfranogwyr yn breifat (British Educational Research Association, 2018). Mae Braun a Clark (2013) hefyd yn trafod pwysigrwydd cadw manylion disgyblion yn breifat ond maen nhw'n awgrymu defnyddio enwau yn lle disgybl A.

Yn ail, nid yw lles Nancy yn cael ei ystyried ar hyn o bryd. Er bod Mrs Thomas yn ceisio helpu Nancy, mae angen i Mrs Thomas addasu ei haddysgu i gynnwys Nancy. Er mwyn deall sut gallwn helpu Nancy mae'r traethawd hwn yn edrych ar bwysigrwydd lles emosiynol a chymdeithasol a sut y dylai lles fod yng nghanol addysg. Mae Llywodraeth Cymru yn cydnabod pwysigrwydd targedu lles ac yn awgrymu i fod yn berson hapus ac iach mae rhaid cael hunanhyder (Llywodraeth Cymru, 2018). Yn drydydd, bydd y traethawd hwn yn edrych ar ddatblygiad a chynnydd plant. Dim ond datblygiad a chynnydd emosiynol a chymdeithasol plant y bydd y traethawd hwn yn edrych ar. Bydd ffocws ar wahanol gredoau damcaniaethwr gan ei bod yn hanfodol i athrawon ddeall sut mae plant yn datblygu i allu eu cefnogi. Awgryma Mrs Thomas nad yw Nancy yn gweithio'n dda pan does dim diddordeb ganddi hi yn y gwaith. Byddai Montessori yn dadlau mai cyfrifoldeb Mrs Thomas yw addasu ei gwaith i sicrhau bod anghenion a diddordebau Nancy yn cael i ystyried (Pound, 2006).

Yn olaf, bydd y traethawd hwn yn awgrymu ymyrraeth a allai fod yn addas i dargedu datblygiad cymdeithasol Nancy. Yr ymyrraeth y bydd y traethawd hwn yn ei thrafod yw grwpiau maethu. Mae grwpiau maethu yn rhoi cyfle i blant ddatblygu eu hunanhyder mewn amgylchedd diogel a gefnogol (Cunningham, et al. 2019). Gall hyn helpu i ddatblygu hyder Nancy mewn grwpiau cymdeithasol ac yn y dyfodol gallai ei helpu i gael perthnasoedd gwell gyda'i chyfoedion.

Mae Nancy yn 7 oed ac mae hi ym mlwyddyn 3. Mae hi yn ei thymor cyntaf ym mlwyddyn 3. Mae'n byw gyda'i rhieni a Nancy yw’r unig blentyn. Mae gan ei rhieni berthynas dda â'r ysgol ac maent yn gefnogol o Nancy. Mae'r ysgol y mae'n ei mynychu yn ysgol wledig cyfrwng Cymraeg yng Nghymru. Mae Nancy wedi bod yn mynychu'r ysgol hon ers pan oedd hi'n 4 oed. Roedd Nancy yn adnabod rhai o'i chyd-ddisgyblion o'r feithrinfa a fynychodd cyn dod i'r ysgol.

Nid yw Nancy yn mwynhau mathemateg na darllen ond mae'n mwynhau gwersi celf a chreu prosiectau. Er bod Nancy ar yr un lefel â'i chyfoedion yn academaidd, ni fydd hi yn cyfrannu mewn trafodaethau dosbarth nac mewn gwaith grŵp. Nid yw Nancy yn ymgysylltu â'r gwaith dosbarth oni bai ei fod o ddiddordeb iddi. Mae'n ymddangos ei bod yn hoffi gwersi sy'n cynnwys chwarae gemau a ffyrdd creadigol o ddysgu, er enghraifft gyda'r ipad. Mae hi'n eistedd yn dawel os nad yw hi'n gwneud gwaith sydd o ddiddordeb iddi.

Mae Mrs Thomas yn pryderu nad yw sgiliau emosiynol a chymdeithasol Nancy ar yr un safon â'i chyfoedion. Mae hyn yn ei dro wedi cael effaith ar gynnydd academaidd Nancy gan nad yw'n gyfforddus yn cyfrannu at waith grŵp ac mae'n aml yn cael ei wahardd o sgyrsiau ei chyfoedion. Fodd bynnag, pan fydd Mrs Thomas yn ei pharu gyda rhai disgyblion siaradus cyfeillgar, fel Rachel a Sali, mae'n ymddangos ei bod yn mwynhau eu cwmni a bydd yn cyfrannu at y tasgau hynny. Fodd bynnag, nid oes ganddi berthnasau agos â phlant eraill ac mae'n ei chael hi'n anodd gwneud ffrindiau. Bydd Nancy yn chwarae gyda Sali amser cinio ond mae Sali gyda mwy o ddiddordeb gyda’i grŵp o ffrindiau y mae'n ymddangos bod Nancy wedi cael anhawster i ymuno â nhw.

Pan nad yw Nancy gyda diddordeb yn y gwaith, nid yw'n torri ar draws y dosbarth, mae'n eistedd yn dawel. Mae Nancy yn mwynhau canu, tynnu lluniau a pheintio ac mae'n mwynhau gwersi sy'n cael eu cynnal y tu allan. Mae'n ymddangos ei bod yn mwynhau dangos ei gwaith celf i ddisgyblion eraill pan ofynnodd Mrs Thomas iddi. Mae hi hefyd yn hoffi gweithio ar y fferm gyda'i rhieni ac yn arbennig mae'n mwynhau marchogaeth ei cheffyl, Moli.

Lles emosiynol a chymdeithasol
Er mwyn cefnogi lles emosiynol a chymdeithasol Nancy yn iawn, mae'n bwysig i ni ddeall yr hyn ni’n golygu wrth les. Awgrymodd Montessori fod cael cysylltiadau cymdeithasol ac emosiynol da ag eraill yn cynyddu lles ac ymdeimlad o berthyn i gymuned (Isaacs, 2015, tud. 70) Diffiniodd Davis (2018) les fel hapusrwydd; fod yn hapus gyda ni ein hunain a gallu delio â heriau mae’r byd yn ei rhoi. Credaf Mind (2020) yr elusen iechyd meddwl fod y syniad bod lles da yn golygu hapusrwydd yn anghywir, ac yn hytrach yn dadlau bod lles da yn golygu y gallwn ddelio â'r heriau sy'n digwydd yn ein bywydau. Credaf Davis (2018) fod diffiniad o les cymdeithasol yw'r gallu i gynnal perthynas a gallu rhyngweithio ag eraill yn effeithiol. Mae Nancy yn gweld rhyngweithio ag eraill yn heriol a byddai angen cymorth pellach i allu cyfathrebu'n effeithiol a chael perthynas da â'i chyfoedion.

Dadleua Sefydliad Iechyd y Byd (2018) bod yn hanfodol i bob person/plentyn gael lles emosiynol, cymdeithasol a chorfforol er mwyn cael ei ystyried yn iach. Felly, mae rhaid pwysleisio'r pwysigrwydd ar les emosiynol a chymdeithasol ar iechyd ddisgyblion. Yn yr un modd, mae sefydliad iechyd arall The National Institute for Health and Care Excellence (2012) hefyd yn pwysleisio pwysigrwydd lles cymdeithasol ac emosiynol ar iechyd unigolyn. Noda NICE (2012) bod les cymdeithasol yw cael berthynas gref ac ystyrlon ag eraill. Credaf NICE (2012) bod lles emosiynol yw bod yn hapus a hyderus yn eich croen eich hun (NICE, 2012).

Ni ellir gorbwysleisio pwysigrwydd lles. Fel y dangoswyd yn y paragraff diwethaf, mae sefydliadau iechyd ac elusennau iechyd meddwl wedi argymell y dylai lles gael ei gymryd o ddifrif gan y Llywodraeth Cymru ac yn enwedig yn ysgolion. Felly, mae'n bwysig inni wybod am yr effaith y mae lles emosiynol a chymdeithasol yn ei wneud ar ein disgyblion. Ysgrifennodd yr Brooks (2014) adroddiad ar gyfer Public Health England yn nodi'r cysylltiadau sylweddol rhwng lles da a chynnydd academaidd. Mae Brooks (2014) yn awgrymu bod gan blant sydd â sgiliau emosiynol a chymdeithasol gwell fwy iach a well cynnydd academaidd. Mae Brooks (2014) hefyd yn nodi bod cysylltiad rhwng amgylchedd ysgol dda, lles a gallu disgyblion i ddysgu. Felly, yn ôl yr ymchwil a gynhaliwyd gan Brooks mae cydberthynas rhwng lles emosiynol a chymdeithasol da a chyflawniad academaidd disgyblion. Byddai'r National Society for the Prevention of Cruelty to Children (2020) yn cytuno â'r ddadl hon gan eu bod wedi awgrymu bod lles da yn hanfodol ar gyfer datblygiad plant a bod lles gwael yn cael effaith uniongyrchol ar ddyfodol disgyblion. Fel yr awgrymodd Mrs Thomas, mae pryder y bydd Nancy yn o ddioddef o ddiffyg lles emosiynol a chymdeithasol. Bydd hyn yn efallai gael effaith ar ei chyflawniad academaidd gan nad yw'n fodlon cyfrannu mewn gwersi ac mae'n ei chael hi'n anodd gweithio gyda'i chyfoedion ond am Rachel a Sali.

Dadleua Davis (2018) bod yr effaith o beidio â chael lles cymdeithasol da yw bod yn unig a'i dieithrio oddi wrth eraill. Awgryma Davis (2018) y gall hwn arwain at unigrwydd ac anhapusrwydd. Yna, mae Davis (2018) yn dweud bod cael lles cymdeithasol da yn hanfodol i gael lles emosiynol da a bod y ddau yn cysylltu gyda'i gilydd. Yn ôl Whittaker a Hayes (2018, tud. 8) yn y Deyrnas Unedig, mae 10% o blant rhwng 5-16 oed wedi cael diagnosis o gyflwr iechyd meddwl. Gallai'r cyflyrau hyn gynnwys gorbryder, iselder ac anhwylderau bwyta. Felly, mae gan ysgolion ac athrawon gyfrifoldeb enfawr i drafod lles yn gyffredinol a hefyd yn siarad am rhai o’r wahanol fathau o les, sef cymdeithasol, emosiynol a chorfforol.

Hefyd, pwysleisiodd Llywodraeth Cymru pwysigrwydd lles. Yng Nghwricwlwm i Gymru 2022, mae'n rhoi iechyd a lles wrth wraidd y cwricwlwm. Gellir gweld hyn yn y pedwar diben y dylai plant fod yn 'unigolion iach, hyderus', sy’n ganolog i’r cwricwlwm sydd i ddod yn 2022 (Llywodraeth Cymru, 2020, tud.11). O dan y diben hwn mae'r cwricwlwm yn nodi bod yn rhaid addysgu plant i ddatblygu eu 'lles meddyliol ac emosiynol drwy ddatblygu hyder, cadernid ac empathi' (Llywodraeth Cymru, 2020). Felly, ni all athrawon anwybyddu lles emosiynol a chymdeithasol disgyblion. O gofio bod Llywodraeth Cymru wedi rhoi lles wrth wraidd Cwricwlwm Cymru 2022, gellid dadlau bod lles emosiynol a chymdeithasol yr un mor bwysig â gwaith academaidd.

Nid yn unig y mae'r Cwricwlwm i Gymru 2022 yn pwysleisio’r pwysigrwydd lles da yn y pedwar diben ond hefyd ym maes dysgu a phrofiad. Mae maes dysgu a phrofiad wedi'i dargedu ar gyfer iechyd a lles. Mae hyn yn sicrhau bod yn rhaid i bob disgybl ddysgu pwysigrwydd lles cymdeithasol ac emosiynol, er enghraifft ddysgu'r plant am bwysigrwydd empathi a bod yn garedig i'w gilydd (Llywodraeth Cymru, tt. 74-78). Mae rhwymedigaeth gyfreithiol hefyd ar ysgolion i ddysgu hyn a sut mae lles yn effeithio ar eu bywydau (Llywodraeth Cymru, tt. 74-78).

Mae'r 'Ddeddf Llesiant Cynhyrchu’r Dyfodol' yn nodi mai un o brif amcanion Llywodraeth Cymru yw gwella iechyd, yn enwedig lles emosiynol a chymdeithasol (Llywodraeth Cymru, 2015). Mae'r gyfraith yn dadlau mai cyfrifoldeb pawb yw hi yw gwella lles ein dinasyddion (Llywodraeth Cymru, 2015). Felly, Mrs Thomas a'r Ysgol sydd yn gyfrifol am ddatblygu lles emosiynol a chymdeithasol Nancy yn ôl y gyfraith. Hefyd, mae deddf hawliau plant y Cenhedloedd Unedig yn sicrhau bod gan blant fel Nancy'r hawl i gael cymorth er mwyn cyrraedd eu potensial. Mae erthygl 3 yn nodi bod yn rhaid i anghenion pob plentyn fod yn flaenoriaeth i oedolion ac yn enwedig i athrawon (Y Cenhedloeddoedd Unedig, 1989). I gwrdd ag anghenion Nancy mae rhaid i Mrs Thomas canolbwyntio ar les pob disgybl yn ei ddosbarth yn gynnwys Nancy, a cheisio ei helpu lles emosiynol a chymdeithasol hi drwy greu ymyraethau yn y dosbarth ac ymyraethau i grŵp bach.




Datblygiad a cynnydd plant

Er mwyn gallu cefnogi Nancy mae angen i ni ddeall sut mae plant yn datblygu. Mae plant yn datblygu ar wahanol gyfraddau ac amseroedd. Mae datblygiad pob plentyn yn hollol wahanol. Felly, mae angen i athrawon fod yn ymwybodol o'r ffyrdd mae plant yn datblygu, sef, yn gymdeithasol, yn emosiynol, yn academaidd ac yn gorfforol er mwyn eu helpu i gyrraedd eu potensial. Mae Llywodraeth Cymru yn y ddogfen ‘Cynnwys a Chynorthwyo Disgyblion’ wedi pwysleisio bod angen i athrawon allu addasu eu gwaith er mwyn sicrhau bod anghenion pob disgybl yn cael ei chwrdd (Llywodraeth Cymru, 2016). Er hynny, nid ydym yn datblygu'r sgiliau hyn yn ynysigrwydd, rydym yn defnyddio dull holistig i ddysgu ein plant. Awgryma Mahmoudi (et al. 2012) bod dull holistig o addysgu yn rhoi cyfle i bob plentyn ddatblygu gan fod yr athro/athrawes yn fwy addasadwy ac yn gallu sicrhau bod anghenion ei ddisgyblion yn cael ei chwrdd. Cytuna Llywodraeth Cymru gydag ysgolion yn addysgu'n holistig ac yn pwysleisio’r pwysigrwydd defnyddio dulliau ysgol gyfan i ddatblygu, fel bod pob plentyn yn cael yr un cyfleoedd (Llywodraeth Cymru, 2016). Gall Mrs Thomas defnyddio'r dull datblygu sgiliau ysgol gyfan gan gynnal gwersi i flwyddyn tri ynglŷn â beth sydd wneud ffrind da a siarad gyda’r dosbarth am fod yn garedig i'w gilydd. Felly, dylai Mrs Thomas addasu ei haddysgu i dynnu diddordeb Nancy, er enghraifft cael hi weithio gyda Rachel neu Sali. Gall Mrs Thomas hefyd addasu ei gwersi i integreiddio celf gyda gwaith academaidd fel ysgrifennu, mathemateg a darllen.

Gall Mrs Thomas helpu datblygiad Nancy trwy addasu gwersi i dynnu ei ddiddordeb ac anghenion Nancy. Mae dysgu trwy chwarae yn rhan hanfodol o Gwricwlwm y Cyfnod Sylfaen. Gyda Chwricwlwm i Gymru gael i gyflwyno yn 2022 bydd ffocws ar yr Adran Iau sef Cyfnod Allweddol dau i ddatblygu i ddefnyddio dysgu trwy chwarae yn fwy cyson (Cwricwlwm i Gymru, 2020). Mae Montessori a Piaget yn cytuno y dylai plant fod yn cael ei ddysgu trwy chwarae ac yn awgrymu y dylai diddordebau ac amcanion y plant fod yn arwain y dysgu (Pound, 2006). Felly, dylai Mrs Thomas yn sicrhau ei bod yn addasu ei gwersi fel ei bod yn cwrdd â mwy o anghenion Nancy. Nid yw Nancy yn cymryd rhan mewn gwersi os nad oes ganddi ddiddordeb ynddynt, felly, mae rhaid i Mrs Thomas gynnwys diddordeb Nancy yn ei gwersi, sef marchogaeth, celf a dyfeisiau electronig.

Noda Oesterreich (2018) o Brifysgol Iowa bod datblygiad cyffredinol plant 6-8 oed yn cynnwys, mwynhau cynnal arbrofion; yn datblygu'r gallu i ddal pêl; yn dechrau mwynhau darllen ac yn mwynhau gwneud gweithgareddau ymarferol (2018, tud. 1). Awgryma Oesterreich bod datblygiad emosiynol a chymdeithasol plentyn 6-8 oed yn cynnwys, pwysigrwydd cael ffrindiau (2018, tud.2). Mae cael perthnasau da yn bwysig i blant yr oedran hwn gyda llawer o blant yn mwynhau bod yn rhan o grŵp. Mae'n arferol i blant gael ffrind gorau. Mae plant yn dechrau datblygu dealltwriaeth bod gan blant eraill safbwyntiau gwahanol, ond maent yn dal i gael trafferth deall y safbwynt hwnnw. Mae plant yr oedran hwn yn ystyried pethau fel cywir neu anghywir; da neu ddrwg a neis neu gas. Nid ydynt eto wedi datblygu'r ddealltwriaeth bod tir canolog (Oesterreich, 2018, tud. 2). Awgryma Gross (2007) bod plant yn aml yn datblygu eu gallu gwybyddol trwy eu grwpiau ffrindiau a'u profiadau cymdeithasol. Mae hyn yn awgrymu y gallai fod yn anoddach i Nancy ddatblygu’r sgiliau gwybyddol hyn os nad yw’n cael yr un profiad cymdeithasol â’i chyfoedion. Byddai Erikson yn cytuno â'r asesiad hwn gan ei fod yn dadlau os nad oes gan blant y sgiliau cymdeithasol sy'n ofynnol i gael perthnasoedd da â'u cyfoedion, mae'r plant yma yn aml yn dioddef o hunan-barch isel ac mae hyn yn ei dro yn cael effaith ar eu llwyddiant academaidd (Eccles, 1999, tud. 32).

Dadleua Vygotsky fod plant yn datblygu eu sgiliau gwybyddol trwy eu hamgylchedd, sef dysgu wrth ei gyfoedion, rhieni a chymdeithas (McLeod, 2020). Datblygodd Vygotsky y syniad o addysgu cilyddol sy'n dadlau bod plant yn dysgu mwy gan eu rhieni a'u cyfoedion nag y gymdeithas (McLeod, 2020). Er hynny, mae parth datblygiad procsimol yn theori ddiddorol i ddeall sut mae plant yn dysgu. Ym mharth datblygiad procsimol Vygotsky byddai Nancy yn gweld hi’n anodd datblygu o’i chyfoedion oherwydd nad oes ganddi’r sgiliau cymdeithasol i ryngweithio â’i chyfoedion i ddysgu oddi wrthynt (McLeod, 2020). Un farn negyddol o'r parth datblygiad procsimol cafodd i ddatblygu gan Vygotsky yw ei fod yn dibynnu ar gydweithrediad rhwng cyfoedion er mwyn i'r disgyblion i ddatblygu. Byddai disgybl fel Nancy yn ei chael hi'n anodd cydweithredu â'i chyfoedion ac yna ni fyddai'n datblygu mor sylweddol â'i chyfoedion. Er hynny, awgryma Vygotsky bod disgyblion yn dysgu oddi wrth ei gilydd hyd yn oed heb ryngweithiad, fel arsylwi disgyblion eraill, byddai'r diffyg sgiliau cymdeithasol gallu cael effaith ar ddatblygiad Nancy (Shabani, et al. 2010). Roedd Bruner (1984) hefyd yn feirniadol o waith Vygotsky ac yn dadlau bod parth datblygiad procsimol yn fath o ideoleg Farcsaidd sy'n pwysleisio’r pwysigrwydd o ddysgu fel cymdeithas.

Ymchwela Freund mewn i waith Vygotsky ar barth datblygu procsimol. Roedd yr ymchwil yn cynnwys cwblhau tasg datrys problemau, roedd un grŵp o blant wedi cwblhau'r dasg gyda'u mam o'r blaen ac un grŵp o blant nad oedd wedi cael unrhyw arddangosiad blaenorol (Freund, 1990). Canfu Freund (1990) fod y plant a dderbyniodd gymorth gan eu mam yn gwneud y dasg yn well na chyfoedion na chawsant arweiniad ymlaen llaw. Mae hyn yn awgrymu bod y theori parth datblygu procsimol yn gredadwy a bod plant yn dysgu oddi wrth ei gilydd. Er hynny, mae Freund hefyd yn cydnabod ei bod yn angenrheidiol i blant ddatblygu eu sgiliau yn annibynnol a gallu datrys y materion drostynt eu hunain (Freund, 1990, tud. 125).

Mae Nancy yn ei chael hi'n anodd datblygu ei sgiliau emosiynol a chymdeithasol. Gellir dadlau ei bod yn anodd mesur ei chynnydd fel y dywedwyd yn y traethawd bod plant yn datblygu ar wahanol amseroedd. Mae gan Gwricwlwm Cymru 2022 gamau cynnydd i athrawon a disgyblion fod yn ymwybodol o'u datblygiad. Yn gyffredinol, byddai datblygiad lles emosiynol Nancy o gwmpas cam gynnydd 1 (Cwricwlwm i Gymru, 2020). Er hynny, mae rhai agweddau ar y camau cynnydd nad ydy hi allu eu gwneud. Mae'r rhain yn cynnwys gallu cyfathrebu sut mae hi'n teimlo a gallu cymryd rhan mewn penderfyniadau grŵp (Cwricwlwm i Gymru, 2020, tt. 81 a 83). Mae Nancy yn cael anhawster i symud ymlaen ar yr elfennau hyn o'r cwricwlwm. Dadleua Sroufe (2000) bod y perthynas ffrind cyntaf mae plentyn yn wneud, yn cael effaith mawr ar ei berthnasoedd yn y dyfodol. Felly, rhaid inni ystyried efallai na fyddai perthnasau blaenorol Nancy wedi bod yn dda a gall wedi cael effaith ar ei sgiliau cymdeithasol ac felly ar ei lles. Rhaid i ni fel athrawon ystyried fod Nancy wedi cael perthnasau anhapus gyda ffrindiau yn y gorffennol.

Cynhaliodd Mrs Thomas Sosiogram er mwyn deall dynameg gymdeithasol yr ystafell ddosbarth. Creodd Moreno yr offeryn sosiogram a ddefnyddiodd Mrs Thomas lle mae'n gofyn i ddisgyblion ddewis yn ddienw disgyblion y maen nhw'n eu hoffi. Er gofynnodd Moreno i'w ddisgyblion roi pwyntiau i'w ddisgyblion, na fyddai hwn yn dderbyniol heddiw (Leung a Silberling, 2006). Yna rhoddir y canlyniadau mewn i ddiagram sy'n yn dangos y strwythurau cymdeithasol y dosbarth, er mwyn i’r athro/athrawes fod yn ymwybodol o’i hamgylchedd dysgu (Hogan, et al. 2007). Yna gallai'r athro/athrawes defnyddio’r sosiogram er mwyn ceisio creu perthnasau newydd fel bod amgylchedd yr ystafell ddosbarth yn fwy cynhwysol. Roedd y sosiogram yn dangos fod Nancy yn unig oherwydd ni ddewisodd Rachel na Sali hi fel un o’u ffrindiau agos. Mae hyn wedi pryderu Mrs Thomas am les Nancy ac mae hi wedi penderfynu gofyn am gefnogaeth athrawon eraill am y sefyllfa a dechrau’r broses o greu ymyrraeth i Nancy.

Er mwyn cynnal ymyrraeth, mae angen derbyn caniatâd wrth rieni Nancy. Hefyd, gallai rhieni Nancy cydweithredu gyda’r ysgol er mwyn datblygu datblygiad cymdeithasol Nancy. Gall Mrs Thomas ofyn i rieni Nancy am eu teimladau ar ddatblygiad cymdeithasol Nancy. Byddai'n dda i Mrs Thomas i wybod sut mae Nancy yn rhyngweithio â phlant tu allan o'r ysgol. Efallai bydd rieni Nancy gyda syniadau i Mrs Thomas am y ffordd orau i sicrhau bod ei hanghenion Nancy yn cael cwrdd. Dadleua Fieire fod y berthynas rhwng yr ysgol a rhieni yn hanfodol ar gyfer lles y disgybl gan fod y rhieni a'r ysgol eisiau'r gorau i'r unigolyn hwnnw (Whalley, 2007). Yn y sefyllfa hon, mae Mrs Thomas a rhieni Nancy yn ceisio helpu Nancy datblygu ei sgiliau cymdeithasu.

Ymyrraeth i chefnogi datblygiad lles chydeithasol
Mae’r ymyrraeth a ddewiswyd i helpu i ddatblygu sgiliau Nancy yn creu grŵp maethu. Mae grwpiau maethu yn ymyrraeth tymor byr sy'n helpu i ddatblygu sgiliau cymdeithasol ynghyd â sgiliau eraill i blant sydd ag anghenion gwahanol. Mae'r grwpiau maethu hyn yn grwpiau bach rhwng 6 a 10 o ddisgyblion gyda dau aelod o staff, yn cwrdd mewn ystafell ddosbarth sydd yn atgoffa’r disgyblion o eu gartref i wneud iddynt deimlo'n gyffyrddus (Boxol, 2002). Dadleua Boxol (2002) mai prif nod y grŵp maethu yw ail-greu'r amgylchedd cartrefol. Mae gan y plant yn y grwpiau maethu amrywiaeth o anghenion ac anawsterau ac mae angen cymorth ychwanegol ar bob un ohonynt â'u sgiliau cymdeithasol (Boxol, 2002). Mae gwahaniaethau rhwng grwpiau maethu ysgolion gan nad oes meini prawf penodol o ran beth yw grŵp maethu (Bennathan a Boxol, 2013). Un elfen o grŵp maethu yw ei bod yn hanfodol bod athro/athrawes a chynorthwyydd dysgu yn rhedeg y grwpiau hyn gan fod angen i'r plant hyn weld enghraifft gadarnhaol o berthynas rhwng oedolion (Boxol, 2002). Elfen bwysig arall o grŵp maethu yw bod y disgyblion yn y grwpiau yma yn dal i fod yn rhan weithredol o'u dosbarth prif ffrwd ond yn derbyn rhai gwersi yn y grŵp maethu (Bennathan a Boxol, 2013). Awgryma Llywodraeth Cymru (2010) mai un nodwedd bwysig o grŵp maethu yw ei bod yn cynnig amgylchedd diogel i blant allu datblygu eu hunanhyder. Nodwedd arall o grŵp maethu yw eu bod yn dilyn trefn wythnosol gan fod y strwythur yn helpu plant i deimlo'n hapusach ynglŷn â gadael dosbarthiadau prif ffrwd i fynd i'r grŵp maethu (Boxol, 2002).

Yn y grwpiau maethu hyn bydd Nancy yn datblygu sgiliau cymdeithasol gan fod llai o ddisgyblion yn y dosbarth a gall hi ddod i adnabod plant eraill. Nod y grŵp maethu yw rhoi hyder i Nancy i allu cyfathrebu a chael perthynas dda gyda'i chyfoedion. Mae'n bwysig bydd Nancy yn dal i fod yn ei ddosbarth prif ffrwd a'i yn cymryd allan o'r dosbarth hwn am ychydig oriau'r dydd fel nad ydy hi yn ei gweld hi'n anodd mynd yn ôl i'w dosbarth prif ffrwd ar ôl i'r ymyrraeth gorffen. Yn y grŵp maethu, y nod yw creu gwersi sydd ag elfen o gydweithio ag eraill i ddatblygu hyder disgyblion wrth ryngweithio ag eraill, ac felly gwella eu lles cymdeithasol (Ysgol Gynradd Eldon, 2018).

Mae ESTYN wedi rhoi clod i ysgolion sydd â darpariaethau grŵp maethu yn eu hysgolion. Yn Ysgol A, fe wnaethant sylweddoli bod eu disgyblion yn cael trafferth gyda materion emosiynol a chymdeithasol ac yna creon grwpiau maethu i fynd i'r afael â'r anghenion hyn yn well (ESTYN, 2019). Un ffordd maent yn datblygu sgiliau emosiynol a chymdeithasol eu disgyblion yw trwy drafod eu teimladau bob bore yn ystod amser cylch (ESTYN, 2019). Maent hefyd yn rhoi cyfle i ddisgyblion ddatblygu eu sgiliau cymdeithasol trwy roi cyfle i'r plant wneud a gweini eu bwyd sy'n rhoi cyfleoedd i ddisgyblion ddatblygu sgiliau bywyd yn ogystal â sgiliau cydweithredu (ESTYN, 2019). Mae Ysgol B wedi gweinyddu’r agwedd ychydig yn wahanol trwy geisio addasu eu dosbarthiadau prif ffrwd mewn i ddosbarthiadau maethu (ESTYN, 2018). Eu barn nhw yw bod cael amgylchedd cefnogol yn cynyddu lles pob disgybl. Felly, maen nhw wedi addasu pob ystafell ddosbarth fel bod ganddo nodweddion cartrefol, fel ardaloedd hamddenol ac ardaloedd bwyd (ESTYN, 2018). Mae Ysgol B wedi addasu'r dull hwn i roi lles emosiynol a chymdeithasol yng nghalon eu hysgol.

Manteision cael grwpiau maethu mewn ysgolion yw ei fod yn datblygu ar les emosiynol a chymdeithasol plant. Mae Ysgol C wedi darganfod, wrth ganolbwyntio ar ddatblygiad emosiynol a chymdeithasol trwy grwpiau maethu, eu bod wedi cynyddu hunanhyder ddisgyblion ac wedi lleihau bwlio yn yr ysgol (ESTYN, 2018). Ymchwiliodd Cooper a Whitebread (2007) mewn i effaith grwpiau maethu ar les plant. Fe wnaethant ddarganfod bod grwpiau maethu yn cael effaith gadarnhaol ar ddatblygiad plant a chanfuwyd bod y dull holistig o ddysgu o fudd i'r plant (Cooper a Whitebread, 2007). Hefyd, noda bod yr amgylchedd grŵp maethu yn rhoi cyfleoedd i blant allu ddatblygu mewn ffordd ddiogel a diddorol (Cooper a Whitebread, 2007). Dadleua Reynolds (et al. 2007) er bod canfyddiad athrawon o ystafelloedd maethu yn dda, mae angen ymchwilio ymhellach mewn i effaith ystafelloedd maethu ar ddatblygiad. Awgryma Reynolds (et al. 2007) nad oes digon o ddata ar hyn o bryd i ddod i’r casgliad bod grwpiau maethu yn effeithiol.

Er bod ymchwilwyr wedi cwestiynu'r dystiolaeth tu ôl i'r grwpiau maethu, mae'n parhau i fod yn ymyrraeth boblogaidd i ddatblygu sgiliau cymdeithasol plant. Mae ymyraethau grwpiau maethu da wedi cael eu canmol dro ar ôl tro gan ESTYN am roi lles plant wrth galon yr addysg. Ar y cyfan, gall rhoi cyfle i Nancy ddatblygu ei sgiliau cymdeithasol yn y grŵp maethu wella ei pherthnasau â'i chyfoedion, a fydd hyn yn gobeithio yn gwella ei lles.

Un o'r heriau o gael grŵp maethu yw bod angen i aelodau staff cael hyfforddiant mewn i grwpiau maethu a bod yn gynorthwyydd addysgu profiadol er mwyn delio'n effeithiol â'r heriau sydd yn codi (Llywodraeth Cymru, 2010). Her arall yw ei bod yn hanfodol i grwpiau maethu cael eu rhedeg gan ddau aelod o staff, gan fod angen iddynt fodelu perthnasoedd effeithiol i’r disgyblion (Llywodraeth Cymru, 2010). Mae gan hyn effaith enfawr ar gost gan fod staff yn costio llawer o arian i gyllid ysgolion. Mae grwpiau maethu yn ddrud i'w rhedeg gan fod rhaid cael ystafelloedd dosbarth sydd wedi'u haddasu i deimlo fel cartref.
Efallai na fydd gan rai ysgolion y lle i gael dosbarthiadau maethu. Cyfyngiad arall o’r grwpiau maethu yw bod disgyblion yn cael eu tynnu allan o’u wersi i fynd i'r grŵp. Byddant yn colli allan ar y gwersi mae ei gyfoedion yn eu derbyn. Er hynny, ymyrraeth tymor byr yw grwpiau maethu a bydd y disgybl (Nancy) yn mynd yn ôl i'w hystafell dosbarth yn llawn amser pan fyddant yn barod.

I gloi, gallai’r ymyrraeth hon gael effaith sylweddol ar ddatblygiad emosiynol a chymdeithasol Nancy a gallai hefyd wella ei lles. Gyda chymeradwyaeth yr aelodau staff perthnasol, y pennaeth a rhieni, gall hyn fod yn ymyrraeth tymor byr buddiol a allai gael effaith hir tymor ar les Nancy. Gallai Mrs Thomas hefyd addasu ei gwersi i ddenu diddordeb Nancy, trwy gynnwys celf neu farchogaeth ceffyl yn ei gwaith. Mae angen i Mrs Thomas ddatblygu lles emosiynol a chymdeithasol pob disgybl yn y dosbarth er mwyn i ddisgyblion gael perthnasoedd iach â’i gilydd (Llywodraeth Cymru, 2020). Gall Mrs Thomas gyflwyno gwersi am bwysigrwydd ffrindiau a datblygu syniadau am beth sy'n gwneud ffrind da fel bod pob disgybl yn deall y pwysigrwydd o’i ffrindiau ar eu lles.

